ไฟแนนซ์ทูเดย์
โดย...ภูคา
30 ต.ค. 2558

โดย...ภูคา 
...มีความคืบหน้าเสียทีกับคดีเอฟอาร์ซีดี หรือการออกตราสารดอกเบี้ยลอยตัวฉบับพิสดารที่เกิดข้อพิพาทยืดเยื้อมาตั้งแต่ปี 2551 ล่าสุด ศาลชั้นต้นยกฟ้องคดีที่ธนาคารสแตนดาร์ด ชาร์เตอร์ด (ไทย) ฟ้องเรียกค่าเสียหายเอฟอาร์ซีดี วงเงิน 6,000 ล้านบาท จากเอสเอ็มอีแบงก์
...งานนี้มีข่าวว่า ถ้าไม่มี สาลินี วังตาล เป็นประธานเอสเอ็มอีแบงก์ ที่มีบารมีไปดึงเอามือดีทางด้านกฎหมายมาช่วยสางเรื่องนี้ให้สะเด็ดน้ำ แม้จะเป็นแค่ศาลชั้นต้นก็ตาม แต่เรื่องนี้ยังคงต้องติดตามกันอีกยาวไกล แต่ถ้ามาตรฐานระดับ “สาลินี” ที่มักจะทำงานเร็วฉับไว คงได้เห็นกันอีกไม่นานว่า ใครจะต้องเสียค่าโง่ให้ใคร ต้องรอชม 
...นอนมาแน่แล้วสำหรับประธานบอร์ดคนใหม่ธนาคารอาคารสงเคราะห์ (ธอส.) คือ สุรชัย ดนัยตั้งตระกูล จากเดิมที่ลือกันว่า ส.ผู้ชาย หรือ ส.ผู้หญิงจะมา คราวนี้ชัดเจนแล้วสำหรับเรื่องประธาน ทำให้มองยาวต่อไปได้ถึงเรื่องการสรรหากรรมการผู้จัดการ ธอส.คนใหม่ ที่จะปิดยื่นใบรับสมัครในวันที่ 4 พ.ย.นี้ คาดว่ารอบนี้คนในจะมาแรง 
...ส่วนข่าวลือว่า อังคณา ปิลันธน์โอวาท ไชยมนัส กรรมการผู้จัดการ ธอส. จะยอมละมือจาก ธอส. หรือจะขอเก้าอี้ที่ปรึกษา หรือกรรมการต่อไปหรือไม่ สำหรับเจ้าตัวแอบกระซิบว่า หลังหมดวาระกลางเดือน พ.ย.นี้ จะขอขึ้นเขาไปวัดที่เมืองกาญจน์ นั่งสมาธิเติมพลังบุญกันเสียก่อน กลับมาแล้วค่อยว่ากัน
...เป็นไปตามที่หลายฝ่ายคาดเมื่อเฟดมีมติคงดอกเบี้ยในที่ประชุมวานนี้ (28 ต.ค.) แต่ก็ส่งผลให้ตลาดเงินโลกปั่นป่วนพอแรง ค่าเงินเหรียญสหรัฐแข็งค่าทันที 1% ค่าเงินบาทเลยเปิดตลาดอ่อนค่า 15 สตางค์/เหรียญสหรัฐไปด้วย
...ถ้าเป็นไปตามคาดการณ์ของ กอบศักดิ์ ภูตระกูล ผู้ช่วยเอ็มดี ธนาคารกรุงเทพแล้ว เราคงได้เห็นค่าเงินบาทที่ขึ้นแรง ลงเร็วไปอีกนานถึงสิ้นปีหน้า จากปัญหาทั้งนโยบายดอกเบี้ยของเฟด ปัญหาการชะลอตัวของเศรษฐกิจจีน ขณะที่ยูโรก็ยังไม่ฟื้นตัว เข้ามาซ้ำเติม
...งานนี้ไม่ใช่แค่ผู้ส่งออกไทยเท่านั้นที่ต้องติดตามและระวังความเสี่ยงเรื่องค่าเงินบาท ผู้นำเข้าก็ต้องระวังเหมือนกัน เพราะอาจจะเกิดเหตุเหมือนสัปดาห์ก่อนหน้าที่ค่าเงินยูโรอ่อนค่ารวดเดียว 5% จนผู้นำเข้าสินค้าจากยุโรปของไทยขาดทุนจากอัตราแลกเปลี่ยนทันที